钦定古今图书集成/明伦汇编/官常典/第577卷 > 陈泰
## 钦定古今图书集成/明伦汇编/官常典/第577卷 > 陈泰

按《明外史》本传：“泰字吉亨，光泽人。幼从外家曹姓，既
贵乃复故。举乡试第一，除安庆府学训导。正统初，廷
臣交荐，擢御史，巡按贵州。大军征麓川，岁取土兵二
千为乡导，战失利，辄杀以冒功，泰奏罢之。再按山西，
时百官俸薄，泰言：群臣禄入，厚者月三石，薄者一二
石，所折钞又不能即得。乞量增禄廪，俾足养廉，然后
治赃污，则贪风自息。”事格不行。六年夏，以灾异请敕
言官纠弹大臣，去其尤不职者，而后所司各考核其
属。帝从之。言官劾者甚众，赐罢者数人。已，复出按山
东。泰素励操行，好搏击。三为巡按，惩奸去贪，威棱甚
峻。超擢四川按察使。巡抚寇深忌其能，参议陈敏希
深指劾泰擅杖武职，殴舆夫至死。逮下狱，坐斩。郕王
监国，赦，复官。景泰元年迁右佥都御史，镇易州，节制
紫荆、倒马诸关。三年兼巡抚保定。七年移抚苏、松。天
顺改元，四川盗起，往巡抚，进右副都御史。谢政归，卒。